Ylen haastattelemien Pansion vastaanottokeskuksen asukkaiden mukaan Turun puukotuksista epäillyn vaarallisuus oli tuotu keskuksen johdon tietoon.

Turun iskujen pääepäilty osallistui tiistaina oikeudenkäyntiin videon välityksellä sairaalasta. ELLI HARJU

Ylen haastattelemat Turun iskun pääepäillyn Abderrahman Mechkahin tunteneet Pansion vastaanottokeskuksen asukkaat kertovat, että miehen uhkaavasta käytöksestä oli raportoitu vastaanottokeskuksen johdolle useasti, ensi kertaa tammikuussa 2017.

Ylen lähteiden mukaan mukaan Abderrahman Mechkah ei ole hänen oikea nimensä ja hän olisi kehuskellut huijanneensa viranomaisia nimensä ja ikänsä suhteen. Ylen lähteiden arvion mukaan 18-vuotiaaksi itseään väittävä epäilty on oikeasti yli 20-vuotias.

Ylen mukaan vastaanottokeskuksen asukkaat kiinnittivät huomiota miehen radikaaliin käytökseen: hän puhui suomalaisista vääräuskoisina, kyseli, miten terroristijärjestö Isisiin voi liittyä, kuunteli kännykästään radikaaleja saarnoja ja jakeli suuttuessaan tappouhkauksia. Yhden lähteen mukaan hän oli kehuskellut tappaneensa henkilön Marokossa.

Suojelupoliisi kertoi maanantaina saaneensa vihjeen pääepäillyn radikalisoitumisesta alkuvuodesta 2017.

Lähde: Yle